ওয়েলবিয়িং অফ উইমেন

**ওয়েলবিয়িং অফ উইমেন** হলো যুক্তরাজ্যের একটি শীর্ষস্থানীয় দাতব্য সংস্থা যা মূলত নারীর সুরক্ষা এবং তাদের প্রজনন ও স্ত্রীরোগ সংক্রান্ত সুস্বাস্থ্য নিশ্চিত করতে নিবেদিত। সংস্থাটি ঋতুস্রাব, প্রজনন ক্ষমতা, গর্ভাবস্থা, নিরাপদ সন্তান প্রসব এবং মেনোপজের মতো গুরুত্বপূর্ণ বিষয়ে গবেষণার মাধ্যমে নারীর জীবনকে নিরাপদ করার কাজ করে। এছাড়া স্ত্রীরোগ সংক্রান্ত ক্যান্সার ও ইনকন্টিনেন্সের মতো স্বাস্থ্যঝুঁকি থেকে নারীদের সুরক্ষা দিতে তারা বিশেষজ্ঞ চিকিৎসক ও নার্সদের দক্ষতা বৃদ্ধিতে এবং উন্নত চিকিৎসা গবেষণায় অর্থায়ন করে। নারীর শারীরিক ও মানসিক সুরক্ষার লক্ষ্যে এই সংস্থাটি নিয়মিত তথ্য প্রচার ও সচেতনতামূলক ওয়েবিনারের আয়োজন করে থাকে।

এই সংস্থাটি লন্ডন ভিত্তিক এবং এটি একদল কর্মী ও স্বেচ্ছাসেবকের সমন্বয়ে গঠিত। এর ট্রাস্টি বোর্ডের নেতৃত্বে রয়েছেন প্রফেসর ডেম লেসলি রেগান এবং শীর্ষস্থানীয় বিশেষজ্ঞদের নিয়ে গঠিত একটি গবেষণা উপদেষ্টা কমিটি যা নারীদের সুরক্ষায় কাজ করে। ২০২১ সালে এডিনবার্গের ডাচিস সোফি এই সংস্থাটির রাজকীয় পৃষ্ঠপোষক হিসেবে দায়িত্ব গ্রহণ করেন।

এই সংস্থার দূতদের মধ্যে রয়েছেন ব্যারনেস কারেন ব্র্যাডি অফ নাইটস ব্রিজ, ক্যারল ফোর্ডম্যান, ফিওনা ব্রুস এবং কেট সিলভারটন।

## ইতিহাস
### ১৯৬০-এর দশক
বিখ্যাত প্রসূতি বিশেষজ্ঞ প্রফেসর উইল নিক্সন ১৯৬৪ সালে এই দাতব্য সংস্থাটি প্রতিষ্ঠা করেন। সন্তান জন্মদানের সময় এক ব্যক্তির স্ত্রীর মৃত্যু হয় এবং সেই তরুণ স্বামীর শোকাতুর অবস্থা তাকে গভীরভাবে ব্যথিত করেছিল যা তাকে এই সংস্থা গঠনে অনুপ্রাণিত করে। শুরুতে এর নাম ছিল *দ্য চাইল্ডবার্থ রিসার্চ সেন্টার*। তিনি একদল বিশিষ্ট প্রতিষ্ঠাতা সদস্যকে একত্রিত করেছিলেন যাদের মধ্যে ছিলেন: স্নায়ুবিজ্ঞানী লর্ড ব্রেইন (যিনি ১৯৬৫ সালে উইনস্টন চার্চিলের মৃত্যুর আগে তাঁর সেবা করেছিলেন); রানীর সার্জন-গাইনোকোলজিস্ট স্যার জন পিল; প্রফেসর ডুগাল্ড বেয়ার্ড এবং প্রসূতি বিশেষজ্ঞ স্যার জর্জ পিঙ্কার (যিনি প্রিন্স উইলিয়াম ও হ্যারি সহ রাজপরিবারের নয়টি শিশুর জন্মদানের সময় দায়িত্ব পালন করেছিলেন)। এই প্রতিষ্ঠাতাদের মূল লক্ষ্য ছিল গর্ভাবস্থা এবং সন্তান প্রসবের সময় মা ও শিশুর মৃত্যুর হার কমিয়ে আনা।

সংস্থাটির শুরুর দিকের একটি গবেষণায় উঠে আসে যে, ফলিক অ্যাসিডের অভাব শিশুদের শারীরিক বিকৃতির একটি বড় কারণ। বর্তমানে বিশ্বজুড়ে গর্ভবতী মহিলারা ফলিক অ্যাসিড সাপ্লিমেন্ট গ্রহণ করেন।

এছাড়াও, সংস্থাটি এপিডুরাল সংক্রান্ত অত্যন্ত গুরুত্বপূর্ণ গবেষণায় অর্থায়ন করেছিল। এর ফলে বর্তমানে বিশ্বজুড়ে লক্ষ লক্ষ নারী প্রসবকালীন অসহনীয় যন্ত্রণা থেকে মুক্তি পেয়ে তুলনামূলক স্বাচ্ছন্দ্যে সন্তান জন্ম দিতে পারছেন।

### ১৯৭০-এর দশক
১৯৭২ সালে এই দাতব্য সংস্থাটির নাম পরিবর্তন করে *বার্থরাইট* রাখা হয়। সংস্থাটির অর্থায়নে পরিচালিত বিভিন্ন গবেষণা প্রকল্প জরায়ুমুখের ক্যান্সার নিরাময়ে নিরাপদ লেজার চিকিৎসার ভিত্তি বা নীতিমালা তৈরি করে যার ফলে বর্তমানে হাজার হাজার নারী এই সুবিধা পাচ্ছেন। তারা মাতৃগর্ভে শিশুর অবস্থা পর্যবেক্ষণের ক্ষেত্রেও উল্লেখযোগ্য অগ্রগতি অর্জন করেন। গর্ভবতী মহিলাদের ডাউন সিনড্রোম নির্ণয় সংক্রান্ত বিষয় নিয়ে শুরুর দিকের একটি গবেষণা অ্যামনিওসেন্টেসিস পরীক্ষাকে আরও সঠিক ও নির্ভুল করতে সাহায্য করেছিল। এছাড়াও, সংস্থাটি ধূমপানের সাথে প্রি-একলাম্পসিয়া এবং নবজাতকের ওজন কম হওয়ার যোগসূত্র খুঁজে বের করে।

### ১৯৮০-এর দশক
১৯৮৪ সালে ডায়ানা, প্রিন্সেস অফ ওয়েলস 'বার্থরাইট'-এর পৃষ্ঠপোষক বা প্যাট্রন নিযুক্ত হন।

তিনি এই দাতব্য সংস্থাটির প্রতি অত্যন্ত নিবেদিতপ্রাণ ছিলেন। তিনি একবার বলেছিলেন, "সন্তান লাভের তীব্র আকাঙ্ক্ষা থাকার পরেও যখন তা সম্ভব হয় না তখন সেই অনুভূতি কতটা ভয়াবহ হতে পারে তা আমি জানি না। আমি সেই পরিস্থিতির সাথে কীভাবে মানিয়ে নিতাম তাও আমার জানা নেই। বার্থরাইটের জন্য আমার কাজ যদি অন্তত একটি দম্পতির সেই কষ্ট কিছুটা হলেও লাঘব করতে পারে, তবেই আমার এই প্রচেষ্টা সার্থক হবে।"

তিনি পৃষ্ঠপোষক থাকাকালীন সংস্থাটি আইভিএফ বা কৃত্রিম প্রজনন সংক্রান্ত গবেষণায় অর্থায়ন করেছিল। এছাড়া তারা এইচপিভি (HPV) ভাইরাস নিয়ে অনুসন্ধান চালায় যা জরায়ুমুখের ক্যান্সারের প্রধান কারণ। এই গবেষণাই পরবর্তীতে জরায়ুমুখের ক্যান্সার স্ক্রিনিং প্রোগ্রামের পথ প্রশস্ত করে। বারবার গর্ভপাতের শিকার হওয়া ২০০০ জন নারীর একটি দলের ওপর সংস্থাটি গবেষণা চালায় যাদের বলা হয়েছিল তারা আর কখনোই মা হতে পারবেন না। গবেষণার ফলে সেই দলের ৭৯% নারী পরবর্তীতে সুস্থ সন্তান জন্ম দিতে সক্ষম হন। লন্ডনের কিংস কলেজের অধ্যাপক স্টুয়ার্ট ক্যাম্পবেল এই সংস্থা থেকে অর্থায়ন নিয়ে এমন একটি আল্ট্রাসাউন্ড পদ্ধতি তৈরি করেন, যা রক্ত প্রবাহের অস্বাভাবিকতা শনাক্ত করে মৃত সন্তান প্রসবের ঝুঁকিতে থাকা শিশুদের চিহ্নিত করতে সক্ষম।

### ১৯৯০-এর দশক
১৯৯৩ সালের নভেম্বরে সংস্থাটির নতুন নামকরণ করা হয় *ওয়েলবিয়িং*। ১৯৯০-এর দশকে সংস্থাটি এমন এক গবেষণায় অর্থায়ন করে যা প্রমাণ করে যে, গর্ভাবস্থার শুরুর দিকেই আল্ট্রাসাউন্ডের মাধ্যমে ভ্রূণের অস্বাভাবিকতা শনাক্ত করা সম্ভব। এর ফলে ডাউন সিনড্রোম শনাক্তকরণের জন্য জন্মপূর্ব স্ক্রিনিং পদ্ধতি চালু হয়। সংস্থাটি আইভিএফ (IVF) বা কৃত্রিম প্রজনন ক্ষেত্রেও অভাবনীয় অগ্রগতি অর্জনে সহায়তা করে; তারা ভ্রূণ স্থানান্তরের সঠিক সময় এবং ডিম্বাশয়ে ডিম্বাণুর পরিপক্ক হওয়ার প্রক্রিয়া নিয়ে গবেষণায় অর্থায়ন করেছিল। সেই সময়ে এটিকে *বন্ধ্যাত্ব চিকিৎসার সবচেয়ে বড় অগ্রগতি* হিসেবে অভিহিত করা হয়েছিল। এছাড়া তারা স্ত্রীরোগ সংক্রান্ত ক্যান্সার, জন্মনিয়ন্ত্রণ এবং মেনোপজ-পরবর্তী নারীদের হাড়ের ঘনত্ব নিয়েও গবেষণায় অর্থায়ন করে।

### ২০০০-এর দশক
২০০৪ সালে সংস্থাটির নাম পরিবর্তন করে *ওয়েলবিয়িং অফ উইমেন* রাখা হয়।

ওয়েলবিয়িং অফ উইমেন *১০০ উইমেন ইন হেজ ফান্ডস*-এর সাথে যৌথভাবে একটি প্রকল্পে অর্থায়ন করে যা সেরিব্রাল পালসির জেনেটিক্স বা জিনতত্ত্ব সম্পর্কে আমাদের ধারণা আরও স্পষ্ট করে। এছাড়া সংস্থাটি নবজাতক শিশুদের মস্তিষ্কের ক্ষতি কাটিয়ে উঠতে সাহায্য করে এমন একটি গবেষণা করে এবং মায়ের রোগ প্রতিরোধ ব্যবস্থায় *ন্যাচারাল কিলার সেল* শনাক্ত করার মাধ্যমে বারবার গর্ভপাতের শিকার হওয়া নারীদের সফলভাবে মা হতে সাহায্য করে এমন একটি প্রকল্পেও অর্থায়ন করেছে।

২০০৭ সালে তৎকালীন ব্রিটিশ প্রধানমন্ত্রী গর্ডন ব্রাউনের স্ত্রী সারা ব্রাউন ওয়েলবিয়িং অফ উইমেন-এর পৃষ্ঠপোষক হন।

২০০৮ সালে লর্ড মেয়রস অ্যাপিলের অন্যতম সুবিধাভোগী সংস্থা হিসেবে অরবিস-এর পাশাপাশি ওয়েলবিয়িং অফ উইমেন-এর নাম ঘোষণা করা হয়। প্রিন্স উইলিয়াম ছিলেন এই অ্যাপিলের পৃষ্ঠপোষক। এই তহবিল থেকে প্রাপ্ত অর্থ সংস্থাটিকে *বেবি বায়ো ব্যাংক* স্থাপনে সহায়তা করে। এটি একটি অনন্য আন্তর্জাতিক সম্পদ যেখানে মা, বাবা এবং শিশুর জেনেটিক তথ্য সংরক্ষিত থাকে। এই জেনেটিক তথ্যের ভাণ্ডার গর্ভাবস্থা এবং প্রসবকালীন জটিলতা যেমন: গর্ভপাত, অকাল প্রসব  এবং প্রি-একলাম্পসিয়া নিয়ে চলমান গবেষণাকে আরও বেগবান করবে।

## বর্তমান কার্যক্রম

### করপোরেট অংশীদার
২০১৩ সালের মার্চ মাসে ওয়েলবিয়িং অফ উইমেন পিডব্লিউসি (PwC)-এর সাথে একটি বড় ধরনের নতুন অংশীদারিত্ব শুরু করে। পিডব্লিউসি দীর্ঘকাল ধরে ওয়েলবিয়িং অফ উইমেন-এর দুটি প্রধান ইভেন্ট: *অ্যানুয়াল উইমেন'স লাঞ্চ ডিবেট* এবং *অ্যানুয়াল সেলিব্রিটি ক্রিকেট ম্যাচ*-এর পৃষ্ঠপোষকতা করে আসছিল। তবে ২০১৩ সালে তারা সংস্থাটির প্রতি তাদের সমর্থনের পরিধি আরও বিস্তৃত করে এবং ওয়েলবিয়িং অফ উইমেন-এর অর্থায়নে পরিচালিত দুজন গবেষককে সরাসরি সহায়তা প্রদান শুরু করে।

ব্রিটিশ রিটেইল চেইন বিএইচএস-এর সাথেও ওয়েলবিয়িং অফ উইমেন-এর দীর্ঘমেয়াদী অংশীদারিত্ব রয়েছে। ২০১২ সালে কারেন ব্র্যাডি বিএইচএস-এ বিক্রির জন্য *ওয়ার্কওয়্যার* ড্রেসের একটি বিশেষ সংগ্রহ ডিজাইন করেছিলেন যা থেকে প্রাপ্ত অর্থ এই দাতব্য সংস্থায় দান করা হয়। এছাড়া ২০১৩ সালে এমা ফোরবস সংস্থাটির সহায়তায় বিক্রির জন্য পোশাকের আরেকটি সংগ্রহ বাজারে আনেন।

২০১১ সালের ডিসেম্বরে, লন্ডনের স্ট্র্যাটফোর্ডে অনুষ্ঠিত ২০১২ সালের গ্রীষ্মকালীন অলিম্পিকের প্রস্তুতি চলাকালীন, ক্লারা মেইডমেন্ট ওয়েলবিয়িং অফ উইমেন-এর অর্থ সংগ্রহের জন্য একটি চ্যারিটি ক্যালেন্ডারের ছবি তোলেন। এই ক্যালেন্ডারে ১২ জন ব্রিটিশ নারী ক্রীড়া তারকা নিকোল ডি কার্লেের তৈরি অন্তর্বাস এবং সালিমা হিউজ ও কস্টার ডায়মন্ডসের গয়না পরে পোজ দিয়েছিলেন।

### অনুষ্ঠানসমুহ
ওয়েলবিয়িং অফ উইমেন ফোর্টনাম অ্যান্ড ম্যাসন-এ ধারাবাহিকভাবে বেশ কিছু *লিটারারি লাঞ্চ* বা সাহিত্য মধ্যাহ্নভোজের আয়োজন করে। এই অনুষ্ঠানগুলোতে প্রখ্যাত লেখকরা ইভ পোলার্ড ওবিই (OBE) অথবা ব্যারনেস জেনকিন অফ কেনিংটন-এর সাথে আলোচনায় অংশ নেন। ইতিপূর্বে অংশ নেওয়া লেখকদের মধ্যে রয়েছেন পি. ডি. জেমস, বারবারা টেইলর ব্র্যাডফোর্ড, পেনি ভিনসেঞ্জি, জুলিয়ান ফেলোস এবং ফিওন হেগ।

এছাড়াও তারা ফোর্টনাম অ্যান্ড ম্যাসন-এ 'অ্যান অডিয়েন্স উইথ...' নামে একটি ধারাবাহিক অনুষ্ঠানের আয়োজন করে থাকে।

২০১১ সালের ১২ অক্টোবর, রাইট রেভারেন্ড ভিনসেন্ট নিকোলস প্রথম বার্ষিক 'স্যার জর্জ পিঙ্কার মেমোরিয়াল অ্যাড্রেস' প্রদান করেন।

২০২০ সালে, জেনিফার সন্ডার্স এই দাতব্য সংস্থার জন্য বিবিসি রেডিও ৪-এ তাঁর জীবনের প্রথম আবেদন পেশ করেন।

### প্রচারণা
২০২১ সালে সংস্থাটির রাজকীয় পৃষ্ঠপোষক কাউন্টেস অফ ওয়েসেক্স ব্যবসায়ী নেতা, বিশিষ্ট ব্যক্তিবর্গ এবং সাধারণ নারীদের নিয়ে একটি গোলটেবিল বৈঠকের আয়োজন করেন। এর মাধ্যমেই সংস্থাটির প্রথম প্রচারণা: 'দ্য মেনোপজ ওয়ার্কপ্লেস প্লেজ'-এর সূচনা হয়। বর্তমানে বিবিসি, অ্যাস্ট্রাজেনেকা, রয়্যাল মেইল এবং টেসকো সহ ১৭শ এর বেশি প্রতিষ্ঠান এই অঙ্গীকারনামায় স্বাক্ষর করেছে এবং কর্মক্ষেত্রে মেনোপজ বা রজোনিবৃত্তি চলাকালীন নারী সহকর্মীদের পূর্ণ সহযোগিতার প্রতিশ্রুতি দিয়েছে। ২০২২ সালে ব্রিটিশ পার্লামেন্টের স্পিকার স্যার লিন্ডসে হোয়েল এই অঙ্গীকারনামায় স্বাক্ষর করেন এবং হাউস অফ কমন্সকে কর্মীদের জন্য "মেনোপজ বান্ধব" কর্মক্ষেত্র হিসেবে গড়ে তোলার ঘোষণা দেন।

২০২২ সালে সংস্থাটি 'লেট'স #চ্যাটমেনোপজ' নামে একটি নতুন প্রচারণা শুরু করে। এখানে বিভিন্ন স্তরের নারীদের মেনোপজ সংক্রান্ত ব্যক্তিগত অভিজ্ঞতার ভিডিওচিত্র তুলে ধরা হয়। এই প্রচারণায় অংশ নেওয়া বিশিষ্ট ব্যক্তিদের মধ্যে ছিলেন সংসদ সদস্য ক্যারোলিন হ্যারিস, পেনি ল্যাঙ্কাস্টার, জো হার্ডম্যান, ডক্টর নিঘাত আরিফ, মিশেল গ্রিফিথ রবিনসন এবং ব্রিটিশ সশস্ত্র বাহিনীর নারী সদস্যবৃন্দ।

## তথ্যসূত্র

## বহিঃসংযোগ
* 
* 
* 

বিষয়শ্রেণী:যুক্তরাজ্য ভিত্তিক চিকিৎসা ও স্বাস্থ্য সংস্থা
বিষয়শ্রেণী:লন্ডন ভিত্তিক দাতব্য সংস্থা
বিষয়শ্রেণী:১৯৬৪-এ প্রতিষ্ঠিত সংগঠন
বিষয়শ্রেণী:নারী স্বাস্থ্য